**Înregistrarea contractului colectiv de muncă la nivel de unitate**

1. Contractul colectiv de muncă încheiat la nivel de unitate se depune și se înregistrează la compartimentul CCMMRM constituit la nivelul Inspectoratului Teritorial de Muncă Suceava.
2. Pentru înregistrarea contractului colectiv de muncă, părțile semnatare vor prezenta:

**Cererea de înregistrare** , care trebuie să fie însoțită de următoarele documente:

* contractul colectiv de muncă, în original, redactat în atâtea exemplare câte părţi semnatare sunt, plus unul pentru depozitar, semnate de către părţi;
* dovada convocării părţilor îndreptăţite să participe la negociere;
* împuternicirile scrise pentru reprezentanţii desemnaţi în vederea negocierii şi semnării contractului colectiv de muncă;
* dovezile de reprezentativitate ale părţilor, lista de semnături ale membrilor de sindicat sau dovada încasării cotizaţiilor membrilor, cu specificarea numărului total de membri şi/sau a proceselor-verbale de alegere a reprezentanţilor angajaţilor/lucrătorilor. În cazul grupului de unităţi constituit numai pentru negocierea unui contract colectiv de muncă la acest nivel, partea patronală va face dovada constituirii grupului de unităţi, conform art. 96 alin. (3) din legea 367/2022 sau a prevederilor referitoare la companiile naţionale, regiile autonome, instituţiile şi autorităţile publice;
* procesele-verbale ale negocierii, redactate în atâtea exemplare câte părţi semnatare sunt, plus unul pentru depozitar, conţinând poziţia părţilor;
* mandatele prevăzute la art. 104 din legea 367/2022;

**3.** Contractele colective de muncă se aplică de la data înregistrării lor la autoritatea competentă sau de la o dată ulterioară, potrivit convenţiei părţilor.

**4.** Inspectoratul Teritoriale de Muncă Suceava va proceda la înregistrarea contractelor colective de muncă după verificarea îndeplinirii condiţiilor procedurale prevăzute de prezenta lege. Dacă aceste condiţii nu sunt îndeplinite, contractele colective de muncă vor fi restituite semnatarilor pentru îndeplinirea condiţiilor legale.

**5.**  **Contractele colective de muncă nu vor fi înregistrate dacă:**

* părţile nu au depus dosarul în conformitate cu prevederile art. 110 alin. (2);
* nu s-a făcut dovada invitării tuturor părţilor îndreptăţite să participe la negocieri, conform art. 107;
* nu sunt semnate de toţi reprezentanţii părţilor la negociere, mandataţi în acest scop, conform art. 102, 104 şi 107.

**6.** La nivel de unitate, contractul colectiv de muncă va fi înregistrat fără semnătura tuturor participanţilor din partea angajaţilor/lucrătorilor, numai în cazul în care partea semnatară care reprezintă angajaţii/lucrătorii acoperă cel puţin 35% din totalul angajaţilor/lucrătorilor.

**7.**  Contractul colectiv de muncă poate fi înregistrat şi fără semnătura organizaţiilor sindicale care nu sunt reprezentative conform prevederilor art. 54.

**8.** La nivel de unitate, în cazul în care există două organizaţii sindicale care îndeplinesc simultan condiţiile prevăzute la art. 54, contractul colectiv de muncă poate fi înregistrat şi numai cu semnătura organizaţiei sindicale care reprezintă cel puţin 50% plus unu din angajaţii/lucrătorii unităţii, dacă cealaltă organizaţie sindicală care îndeplineşte condiţiile de reprezentativitate conform art. 54 refuză să semneze.

**9.** În situaţia prevăzută la alin. (4) dovada îndeplinirii condiţiei de 50% plus unu din angajaţi/lucrători se poate face cu:

* hotărârea judecătorească de constatare a reprezentativităţii în care se specifică numărul de membri ai sindicatului, de peste 50% plus unu din numărul angajaţilor/lucrătorilor;
* lista cu semnăturile membrilor care totalizează peste 50% plus unu din numărul angajaţilor/lucrătorilor;
* dovada cotizaţiilor încasate de la peste 50% plus unu din numărul

După verificarea îndeplinirii condițiilor prevăzute de Legea 367/2022 – Legea Dialogului Social, completată și modificată, părțile semnatare vor fi înștiințate, prin adresă scrisă, cu privire la înregistrarea/neînregistrarea contractului colectiv de muncă încheiat la nivel de unitate, în registrul unic de evidență a contractelor colective de muncă, întocmit la nivelul Inspectoratului Teritorial de Muncă Suceava.

**ACTUL ADIȚIONAL DE PRELUNGIRE/MODIFICARE A CLAUZELOR CONTRACTULUI COLECTIV DE MUNCĂ ÎNCHEIAT LA NIVEL DE UNITATE**

**1.** Clauzele contractului colectiv de muncă pot fi modificate pe parcursul executării lui, în condiţiile legii, ori de câte ori toate părţile îndreptăţite să negocieze contractul colectiv de muncă convin acest lucru.

**2.** Modificările aduse contractului colectiv de muncă se consemnează într-un act adiţional semnat de toate părţile care au încheiat contractul şi se comunică în scris depozitarului la care a fost înregistrat şi devin aplicabile de la data înregistrării sau de la o dată ulterioară, potrivit convenţiei părţilor.

**3.** Înregistrarea actului adițional de modificare a clauzelor contractului colectiv de muncă încheiat la nivel de unitate se face, prin grija părților, depunându-se la Inspectoratul Teritorial de Muncă Suceava o cerere ce va fi însoțită de următoarele documente:

* actul adițional, în original, redactat în atâtea exemplare câte părţi semnatare sunt, plus unul pentru depozitar, semnate de către părţi;
* dovada convocării părţilor îndreptăţite să participe la negociere;
* împuternicirile scrise pentru reprezentanţii desemnaţi în vederea negocierii şi semnării actului adițional;
* dovezile de reprezentativitate ale părţilor, lista de semnături ale membrilor de sindicat sau dovada încasării cotizaţiilor membrilor, cu specificarea numărului total de membri şi/sau a proceselor-verbale de alegere a reprezentanţilor angajaţilor/lucrătorilor.
* procesele-verbale ale negocierii, redactate în atâtea exemplare câte părţi semnatare sunt, plus unul pentru depozitar, conţinând poziţia părţilor;

**4.** După verificarea îndeplinirii condițiilor prevăzute de Legea 367/2022 – Legea Dialogului Social, completată și modificată, părțile semnatare vor fi înștiințate, prin adresă scrisă, cu privire la înregistrarea/neînregistrarea actului adițional de prelungire/modificare a contractului colectiv de muncă încheiat la nivel de unitate.

**5.** Actele adiționale înregistrate vor fi înscrise în registrul de evidență al contractelor colective de muncă și va produce efecte de la data înregistrării lui în registrul unic de evidență a contractelor colective de muncă sau de la o dată ulterioară stabilită și consemnată de părți.